Source: https://podpora.financnasprava.sk/489466-Nadobudnutie-tovaru-
Timestamp: 2020-04-07 04:06:12+00:00

Document:
Úvod > DPH > Dodanie tovaru do/zo zahraničia > Nadobudnutie tovaru v tuzemsku z iného ČŠ > Nadobudnutie tovaru
Nadobudnutie tovaru v tuzemsku z iného členského štátu je upravené v § 11 zákona o DPH. Nadobudnutím tovaru v tuzemsku z iného členského štátu sa rozumie nadobudnutie práva nakladať ako vlastník s hnuteľným hmotným majetkom odoslaným alebo prepraveným nadobúdateľovi dodávateľom alebo nadobúdateľom alebo na ich účet do tuzemska z iného členského štátu.
Za nadobudnutie tovaru za protihodnotu v tuzemsku sa považuje aj pridelenie tovaru ozbrojeným silám štátu, ktorý je stranou Severoatlantickej zmluvy, na ich použitie alebo na použitie civilnými zamestnancami, ktorí ich sprevádzajú, ak tento tovar nebol kúpený podľa všeobecných pravidiel zdanenia v členskom štáte pridelenia a ak by dovoz tohto tovaru nebol oslobodený od dane podľa § 48 ods. 6 zákona o DPH.
Otázka č.1 – Nadobudnutie tovaru z Česka
Slovenský platiteľ dane nakúpil tovar v auguste 2019 od českého podnikateľa identifikovaného pre daň v Českej republike. Tovar bol prepravený dodávateľom z Českej republiky na Slovensko. Český podnikateľ fakturuje dodávku tovaru bez DPH. Je platiteľ dane povinný zdaniť nadobudnutie tovaru v tuzemsku?
Platiteľ dane zdaní nadobudnutie tovaru z Českej republiky sadzbou DPH platnou v Slovenskej republike, a ak splní podmienky na odpočítanie dane podľa § 49 až § 51 zákona o DPH, daň uplatnenú pri nadobudnutí tovaru z Českej republiky si môže odpočítať v daňovom priznaní za príslušné zdaňovacie obdobie.
Otázka č.2 - Nadobudnutie tovaru z Maďarska
Slovenský platiteľ dane nakúpil tovar v júli 2019 od maďarského podnikateľa identifikovaného pre daň v Maďarskej republike. Tovar bol prepravený odberateľom z Maďarskej republiky na Slovensko. Maďarský podnikateľ fakturuje dodávku tovaru s maďarskou DPH. Je platiteľ dane povinný zdaniť nadobudnutie tovaru v tuzemsku, keď dodávateľ fakturuje dodanie tovaru s DPH?
Platiteľ dane zdaní nadobudnutie tovaru z Maďarskej republiky sadzbou DPH platnou v Slovenskej republike, pričom do základu dane pre zdanenie slovenskou DPH, nadobúdateľ nezahrnie daň iného členského štátu uplatnenú dodávateľom tovaru.
Otázka č.3 – Nadobudnutie tovaru - premiestnenie tovaru
Český podnikateľ identifikovaný pre daň v Českej republike si v auguste 2019 premiestnil svoj tovar z Českej republiky do svojej organizačnej zložky zriadenej v tuzemsku s cieľom jeho ďalšieho predaja v tuzemsku zatiaľ neznámym zákazníkom. Český podnikateľ je v tuzemsku registrovaný za platiteľa dane. Je povinný zdaniť nadobudnutie premiestneného tovaru v tuzemsku?
Platiteľ dane zdaní nadobudnutie premiestneného tovaru sadzbou DPH platnou v tuzemsku a základ dane určí v zmysle § 22 ods. 6 zákona o DPH. Základ dane tvorí cena, za ktorú bol tovar nadobudnutý vrátane nákladov súvisiacich s nadobudnutím. Ak bol tovar vytvorený vlastnou činnosťou, základom dane sú náklady na vytvorenie tovaru vlastnou činnosťou.
Otázka č.4 – Nadobudnutie tovaru z Nemecka
Platiteľ dane si objednal tovar pod svojim slovenským IČ DPH u nemeckej osoby identifikovanej pre daň v Nemecku. Na základe objednávky osoba identifikovaná pre daň v Nemecku ho prepravila priamo z Nemecka do Českej republiky. Je platiteľ dane povinný zdaniť nadobudnutie tovaru v tuzemsku?
Platiteľ dane nadobudol tovar v Českej republike, pretože preprava tovaru z Nemecka skončila v Českej republike. Platiteľ dane mal postupovať v zmysle českých právnych predpisov. Ak platiteľ dane objednal tovar pod slovenským IČ DPH, v takom prípade je povinný zdaniť nadobudnutie tovaru aj v tuzemsku, ale v tuzemsku si nemôže uplatniť odpočítanie dane z nadobudnutia tovaru, pretože tovar nepoužil v SR na svoje zdaniteľné obchody.
Otázka č.5 - Nadobudnutie tovaru z Poľska
Slovenský platiteľ dane (živnostník) nakúpil okná na stavbu v auguste 2019 od poľského podnikateľa identifikovaného pre daň v Poľsku. Tovar bol prepravený odberateľom z Poľskej republiky na Slovensko. Poľský podnikateľ fakturuje dodávku tovaru s poľskou DPH. Je platiteľ dane povinný zdaniť nadobudnutie tovaru v tuzemsku, keď dodávateľ fakturuje dodanie tovaru s DPH?
Platiteľ dane zdaní nadobudnutie tovaru z Poľskej republiky sadzbou DPH platnou v Slovenskej republike, pričom do základu dane pre zdanenie slovenskou DPH, nadobúdateľ nezahrnie daň iného členského štátu uplatnenú dodávateľom tovaru.
Otázka č.6 – Nadobudnutie tovaru z Rakúska
Slovenský platiteľ dane nakúpil textilný tovar v septembri 2019 od rakúskeho podnikateľa identifikovaného pre daň v Rakúsku. Tovar bol prepravený dodávateľom z Rakúska na Slovensko. Rakúsky podnikateľ fakturuje dodávku tovaru bez DPH. Je platiteľ dane povinný zdaniť nadobudnutie tovaru v tuzemsku?
Platiteľ dane zdaní nadobudnutie tovaru z Rakúska sadzbou DPH platnou v Slovenskej republike, a ak splní podmienky na odpočítanie dane podľa § 49 až § 51 zákona o DPH, daň uplatnenú pri nadobudnutí tovaru z Rakúska si môže odpočítať v daňovom priznaní za príslušné zdaňovacie obdobie.
Otázka č.7 – Nadobudnutie tovaru z Talianska
Slovenský platiteľ dane, obchodná spoločnosť ktorá obchoduje s ovocím a zeleninou, nakúpila ovocie a zeleninu vo februári 2019 od talianskeho podnikateľa identifikovaného pre daň v Taliansku. Tovar bol prepravený odberateľom z Talianska na Slovensko. Taliansky podnikateľ fakturuje dodávku tovaru bez DPH. Je platiteľ dane povinný zdaniť nadobudnutie tovaru v tuzemsku?
Platiteľ dane zdaní nadobudnutie tovaru z Talianska sadzbou DPH platnou v Slovenskej republike, a ak splní podmienky na odpočítanie dane podľa § 49 až § 51 zákona o DPH, daň uplatnenú pri nadobudnutí tovaru z Talianska si môže odpočítať v daňovom priznaní za príslušné zdaňovacie obdobie.
Otázka č.8 – Nadobudnutie tovaru – premiestnenie tovaru
Slovenský platiteľ doviezol tovar zo Švajčiarska na Slovensko nasledovným spôsobom: Dovážaný tovar bol v Rakúsku prostredníctvom daňového zástupcu, ktorého si určil platiteľ na zastupovanie v colnom konaní a tak isto v daňovom konaní, prepustený do režimu voľný obeh, pričom sa uplatnilo oslobodenie od zaplatenia rakúskej DPH, na základe príslušného ustanovenia rakúskeho zákona (obdobne ako je v SR § 48 ods. 3 zákona o DPH). Tovar bol následne premiestnený (oslobodený od rakúskej DPH) na Slovensko. Je platiteľ dane povinný zdaniť nadobudnutie premiestneného tovaru v tuzemsku?
Premiestnenie „dovážaného“ tovaru z Rakúska na Slovensko je z pohľadu slovenského zákona o DPH nadobudnutím tovaru v tuzemsku z iného členského štátu podľa § 11 ods. 8 zákona o DPH. Platiteľ dane je povinný na základe § 69 ods. 6 zákona o DPH zdaniť nadobudnutie premiestneného tovaru sadzbou DPH platnou v tuzemsku pričom základ dane určí v zmysle § 22 ods. 6 zákona o DPH.
»Nadobudnutie tovaru v osobitnom prípade

References: § 11
 § 48
 § 49
 § 51
 § 22
 § 49
 § 51
 § 49
 § 51
 § 48
 § 11
 § 69
 § 22